Dorthe Nors

Dorthe Nors (født 1970) er en dansk skjønnlitterær forfatter. Hun debuterte i 2001 med romanen Soul på Samlerens forlag, som senere har vært hennes danske forlag. 


== Utdannelse og forfatterskap ==
Nors er utdannet ved Aarhus Universitet, der hun en tid studerte dansk, og en kort periode også religionsvitenskap. Fra 1994 studerte hun kunsthistorie, og i 1999 ble hun cand.mag. i nordisk litteratur og kunsthistorie. Før hun debuterte i 2001 hadde hun oversatt flere norske og svenske bøker til dansk.
Debutromanen Soul er et nåtidig kjærlighetsdrama. På det danske nettstedet litteratursiden.dk er Soul omtalt som «En velfortalt debutroman om mørke, angst og brændte børn, men heldigvis også en roman om kærlighed, forløsning og håb.»I september 2013 ble novellen Hejren antatt og publisert i The New Yorker med tittelen The Heron. Dette var første gang en dansk forfatter fikk en kortprosatekst antatt i tidsskriftet. Flere av novellene hennes er utgitt i USA med stor suksess. Når amerikanske medier omtaler Dorthe Nors’ litteratur fremhever de ofte balansen mellom mørket og humoren, og fortellingenes stramme komposisjon. Det danske gjennombruddet kom senere enn det amerikanske. Hun fikk gode anmeldelser for debutromanen Soul, og mottok flere arbeidslegater, men den brede anerkjennelse, og publikum, uteble til hun utga Minna mangler et øvelokale (2013), en roman skrevet kun i overskrifter, eller hovedsetninger, og med humor som et viktig innslag.Novellesamlingen Kantslag var den første av bøkene hennes som ble oversatt til engelsk, i 2014, med tittelen Karate Chop. Den ble hennes internasjonale gjennombrudd, og ble av det amerikanske tidsskriftet Publishers Weekly utpekt som en av de 100 beste bøkene i USA i 2014.Forfatterens kjærlighet til, og eksperimenter med, språk og språkets nyanser fremheves i enkelte anmeldelser, og hun er kjent for sin «eksistentielle og ikke mindst minimalistiske skrivestil». På spørsmål om hva eller hvem som inspirerer henne, svarte hun i et intervju at «Virkeligheden er en fest af absurditeter, så der findes ikke noget mere inspirerende end virkeligheden.»
«Jeg skriver med udgangspunkt i de store spørgsmål om eksistensen. Det er spørgsmål, som jeg tror, de fleste har i sig, men forfattere holder dørene ind til dem åbne og er mere sanselige. Jeg ser os som stemmen, der sætter ord på det, som mange egentlig opfatter. Jeg tror også det er svaret på, hvorfor mange læser. De genkender noget af sig selv i det, der er skrevet.»


== Bibliografi ==
Soul, roman, (2001)
Stormesteren, roman (2003)
Ann Lie, roman (2005)
Hun kommer, novelle (2007)
Kantslag, noveller (2008)
Dage, diktsamling, også omtalt som kortroman. (2010)
Tre slags, novelle (2011)
Minna mangler et øvelokale, roman (2013)
Spejl, skulder, blink, roman (2016)
Kort over Canada, noveller (2018)
En linje i verden, essaysamling (2022). Originalutgaven er illustrert med fotografier av Henrik Saxgren. Pr. 2022 er boken oversatt til flere språk, uten Saxgrens fotografier.


== Priser og hedersbevisninger ==
Hedrende omtale, Pushcart Prize (2010)
New Letters' Readers' Award (2010)
Midtvestjysk Kulturpris (2010)
Statens Kunstfonds treårige arbejdsstipend (2011)
PO Enquists pris (2014)
Finalist til Den internasjonale Man Booker-prisen (2017) for Mirror, Shoulder, Signal (oversettelse av Spejl, skulder, blink)
Leo Estvads Legat (2018)
Blixenprisen for «Årets bog» for En linje i verden (2022)


== Referanser ==


== Eksterne lenker ==
Offisielt nettsted 
(en) Dorte Nors – kategori av bilder, video eller lyd på Commons 
«Nors, Dorthe - www.forfatterviden.dk» (dansk). Besøkt 17. september 2022.  Nettsted med CV og lenker til intervjuer og bokanmeldelser